wickkiey/tamil-wikipedia-chunked huggingface dataset:
# வித்து உறங்குநிலையை வகைப்படுத்தல்

## அகக்காரணிகளாலான உறங்குநிலை

### உடலியங்கியல் உறங்குநிலை

உடலியங்கியல் உறங்குநிலையானது, முளையத்திற்கு உள்ளாக குறிப்பிட்ட ஒரு வேதியியல் மாற்றம் நிகழும் வரை முளைய விருத்தி மற்றும் முளைத்தல் நிகழ்வதைத் தடுக்கிறது. விதையின் முளையம் வித்துறையை உடைத்து வெளியேறுவதற்கு வலிமையற்றதாக இருக்கையில், ஒருவகை செயல்குறைப்பி (inhibitor) வேதிப்பொருள் முளைய வளர்ச்சியைத் தடுத்து வைக்கும். Abscisic acid விதைகளில் காணப்படும் ஒரு பொதுவான வளர்ச்சி செய்ற்குறைப்பியாகும். ஒளி இருக்கையில் இதன் உற்பத்தி குறையும். இவ்வகையான செயல் குறைப்பிகள் செயலிழந்து போகும்போதோ, அல்லது விதையினால் உற்பத்தி செய்யப்படாமல் போகும்போதோ, விதைகள் உறங்குநிலையிலிருந்து அகன்று முளைக்கும். பொதுவாக குளிர், ஈரலிப்பான சூழலில் உறங்குநிலை நீக்கப்படும். இவ்வகையான உறங்குநிலையை வித்துறையையோ, அல்லது முளைத்தலைத் தடுக்கக் கூடிய வேறு இழையங்களையோ அகற்றுவதனால் போக்க முடியாது.
உடலியங்கியல் உறங்குநிலையைக் கட்டுப்படுத்தும் காரணிகள் சில:
- **உலர்தல்**: புற்கள் உட்பட சில வறண்ட பகுதிகளில் இருக்கும் தாவர விதைகளின் முளைத்தலுக்கு முன்னர் குறிப்பிட்டகால உலர்நிலை தேவைப்படுகின்றது. விதையானது பரம்பலின் பின்னரும் ஈரலிப்பாக இருக்குமாயின் அவை சில மாதங்களோ, ஆண்டுகளோ, முளைப்பதில்லை. பல மிதவெப்பமண்டல குறுஞ்செடி வகைத் தாவரங்களின் உடலியங்கியல் உறங்குநிலை கொண்ட விதைகள் உலர்த்தலுக்கு உட்படும்போது தமது உறங்குநிலையிலிருந்து மீண்டு முளைத்தலுக்குத் தயாராகின்றன. ஏனைய சில இனங்கள் பரம்பலின் பின்னர் மிகக் குறுகிய வெப்பநிலை வீச்சிலேயே முளைக்கத் தயாராகும். ஆனால் விதைகள் குறிப்பிட்ட காலத்திற்கு உலர்நிலையில் இருப்பின் அகன்ற வெப்பநிலை வீச்சில் வித்துக்கள் முளைக்கத் தயாராகும்.
- **ஒளி**: சில விதைகள் ஒளித் தூண்டலுக்கு உணர்ச்சியுள்ளனவாக இருக்கும். முளைத்தலுக்கு முன்னர் சிலகாலம் சில விதைகளுக்கு ஒளி தேவைப்படும் அதே வேளை, வேறு சிலவற்றிற்கு இருள் தேவைப்படுகின்றது. ஒளி கிடைப்பதும் இருள் கிடைப்பதும் முளைத்தலைத் தூண்ட உதவுகின்றது. இதனால் மண்ணில் அதிக ஆழத்தில் விதைக்கும்போது, ஓரளவு ஒளி தேவைப்படும் விதைகள் முளைப்பதில்லை. அவற்றில் சில மண்ணில் விதைக்காமலேயே முளைக்கவும் ஆரம்பிக்கும். சில விதைகள் மண்ணின் உள்ளே விதைக்கப்பட்டாலன்றி முளைப்பதில்லை.
- **வெப்பம்**: சூடு, குளிருக்கு உணர்வுள்ள விதைகளும் உள்ளன. சில விதைகள் குறிப்பிட்ட காலத்திற்கு சூடான சூழல் இருந்தாலேயே முளைத்தலுக்குத் தயாராகும். பல தாவர விதைகள் உயர் வெப்பநிலை (30C அல்லது 86F) இருக்கும்போதே முளைக்கும். அதேநேரம் சில விதைகள் மண்ணில் ஓரளவு குளிராக இருந்தாலேயே முளைக்கும்.
# வித்து உறங்குநிலையை வகைப்படுத்தல்

## அகக்காரணிகளாலான உறங்குநிலை

### உருவவியல் உறங்குநிலை

வளர்ச்சி குன்றிய முளையம் அல்லது உயிரணு வேற்றுமைப்பாடு சரிவர நிகழாத முளையங்களில் இது நிகழும். சிலசமயம் முழுமையாக வேற்றுமைப்பாடு நிகழ்ந்த முளையமும், சிலகாலம் வளர்ந்த பின்னரே முளைக்கும் இயல்பைப் பெறும். அல்லது முளையத்திலுள்ள உயிரணுக்கள், வெவ்வேறு இழையங்களாக வேற்றுமைக்குட்படாமல் இருப்பின், அந்த வேற்றுமைப்பாடு நிகழும்வரை உறங்கு நிலையில் இருக்கும்.
# வித்து உறங்குநிலையை வகைப்படுத்தல்

## அகக்காரணிகளாலான உறங்குநிலை

### உருவ-உடலியங்கியல் உறங்குநிலை

உருவ-உடலியங்கியல் உறங்குநிலை என்பது மேற்கூறிய உடலியங்கியல் காரணிகள், உருவவியல் காரணிகள் இரண்டும் இணைந்து உருவாகும் உறங்குநிலையைக் குறிக்கும்.
# வித்து உறங்குநிலையை வகைப்படுத்தல்

## புறக்காரணிகளாலான உறங்கு நிலை

முளையத்திற்கு வெளியாக காணப்படும் காரணிகளால் உறங்குநிலையேற்படுமாயின் அது புறக்காரணிகள் என அழைக்கப்படும். இவை வெவ்வேறு வழிகளில் உறங்குநிலையை ஏற்படுத்தலாம். இந்த தடித்த உறையானது முளைத்தலுக்குத் தேவையான நீர் உட்புகுதலைத் தடுக்கிறது. பொதுவாக அவரையின விதைகளில் இவ்வகையான உறங்குநிலை காணப்படும். அப்படியான வித்துறை அகற்றப்படும்போது விதை முளைக்கத் தயாராகும். உறைநிலை அகற்றப்பட கூடிய வெப்பநிலை, மாறும் வெப்பநிலை, நெருப்பு, உறைதல் / உருகுதல், உலர்தல், விலங்குகளின் சமிபாட்டுத் தொகுதியூடான பயணம் என்பன உதவும். 100 மில்லியன் ஆண்டுகளுக்கு முன்னரே இவ்வகையான உறங்குநிலை விருத்தியடைந்ததாகக் கருதப்படுகின்றது.
இவ்வகையான உறங்குநிலை ஒரு தடவை அகற்றப்பட்ட பின்னர், பொதுவாக மீண்டும் ஒரு உறங்குநிலைக்கு விதைகள் போவது சாத்தியமில்லை. உடலியங்கியல் உறங்குநிலை பொறிமுறையில் ஒரு தடவை உறங்குநிலை நீங்கினாலும், சூழல் நிலைமைகள் பாதகமாக இருப்பின், விதையானது மீண்டும் இரண்டாம் உறங்குநிலைக்குச் செல்ல முடியும். ஆனால் இயற்பியல் உறங்குநிலை அகற்றப்பட்டால், ஒரு சில விதைகள் தவிர ஏனையவற்றில் அவ்வாறு இரண்டாம் உறங்குநிலை வருவதில்லை. வித்துமூடியிலிகளில் இவ்வகை உறங்குநிலை பதிவு செய்யப்படவில்லை.
# வித்து உறங்குநிலையை வகைப்படுத்தல்

## புறக்காரணிகளாலான உறங்கு நிலை

### பொறிமுறை உறங்குநிலை

விதையின் உறையானது மிகவும் கடினமாக இருப்பதனால், முளையம் முளைக்கும்போது, அது வெளியேற முடியாத நிலை இருக்குமாயின் அது பொறிமுறை உறங்குநிலை எனப்படும். இது முளையத்தின் குறைவான வளர்ச்சி ஆற்றல் என்னும் உடலிங்கியல் உறங்குநிலையுடன் சேர்த்து அகக்காரணியாலான உறங்குநிலையாகவும் கருதப்படலாம்.
# வித்து உறங்குநிலையை வகைப்படுத்தல்

## புறக்காரணிகளாலான உறங்கு நிலை

### வேதியியல் உறங்குநிலை

முளையத்தை மூடியிருக்கும் உறையில் காணப்படும் சில வேதிப்பொருட்களின் தாக்கத்தால் விதை முளைக்க முடியாத தன்மையைக் கொண்டிருத்தலாகும். அகக்காரணிகளில் உடலியங்கியல் காரணிகளும், புறக்காரணிகளில் இயற்பியல் காரணிகளும் ஒன்றாக இணைந்து தொழிற்படுவதனால் விதைகள் உறங்குநிலையில் இருக்கலாம். அதாவது கடினமான வித்துறை இருக்கும் அதேவேளை, அவற்றின் முளையம் சில செயல்குறைப்பிகளையும் (inhibitors) கொண்டிருக்கும்.
# வித்து உறங்குநிலையை வகைப்படுத்தல்

## இரண்டாம் உறங்குநிலை

உறங்குநிலை அற்ற விதைகளில், அல்லது முதலாம் உறங்குநிலை முடிந்து முளைத்தலுக்குத் தயாராகும் விதைகளில், முளைத்தலுக்குப் பாதகாமான சில சூழல் நிலைகள் ஏற்படும்போது உறங்குநிலை தோன்றுவது இரண்டாம் உறங்குநிலை எனப்படும். இதற்கான பொறிமுறை இன்னமும் சரியாக அறியப்படாவிட்டாலும், முதலுருமென்சவ்விலுள்ள ஏற்பிகளில் (receptors) ஏற்படும் உணர்திறன் இழப்பு காரணமாகலாம் எனக் கருதப்படுகின்றது.
# உறங்கு நிலையை அகற்றல்

வித்துக்கள் பொதுவாக ஒரு குறிப்பிட்ட காலத்தின் பின்னர் உறங்குநிலையிலிருந்து மீண்டு, முளைத்தலுக்கான சாதகமான சூழ்நிலை கிடைக்கையில் முளைக்கும். செயற்கையாக உறங்குநிலையைக் கலைத்து, விதைகளை முளைத்தலுக்குத் தயார்ப்படுத்தவும் முடியும். சில விதைகளுக்கு ஒன்றுக்கு மேற்பட்ட வெவ்வேறு உறங்குநிலை அகற்றும் முறைகள் பயன்படுத்த முடியும். அவற்றில் சிலவற்றைக் கீழே காணலாம்
# உறங்கு நிலையை அகற்றல்

## வித்துறை அகற்றல்

உறங்குநிலையானது தடித்த வித்துறையால் ஏற்பட்டிருப்பின் வித்துறை அகற்றல் மூலம் உறங்குநிலையை அகற்றலாம்.
- வித்துறையை அரத்தாள் கொண்டு தேய்க்கலாம். இதனைச் செய்யும்போது, முளையத்தைப் பாதிக்காமல் அவதானமாக இருத்தல் வேண்டும். எ.கா. பயிற்றம் விதை
- வித்துறை மிகவும் கடினமானதாக இருப்பின் அதனை உடைக்கலாம். இதனைச் செய்யும்போது, முளையத்தைப் பாதிக்காமல் அவதானமாக இருத்தல் வேண்டும். எ.கா. மா, பாகல், இரப்பர் விதை
- செறிவு குறைக்கப்பட்ட கந்தகக் காடியில் 1 தொடக்கம் 60 நிமிடங்கள் ஊற வைக்கலாம். எ.கா. பஞ்சு விதை
# உறங்கு நிலையை அகற்றல்

## வெப்பம் வழங்கல்

- குளிர்நிலையில் (0 - 5 பாகை C யில்) தொடர்ந்து 3 - 6 நாட்கள் வைக்கையில் அவை முளைக்கத் தயாராகும். எ.கா. கடுகு, மக்காச்சோளம்
- குறுகிய காலத்திற்கு, அதாவது சில மணித்தியாலங்கள் முதல், 1-5 நாட்கள்வரை, (40 - 50 பாகை Cயில்) வைத்தால் அவை முளைகக்த் தயாராகும். எ.கா. நெல்
- சில விதைகளில் வெப்பத்தை மாறி மாறி கூட்டிக் குறைக்கும்போது உறங்குநிலை அகலும்.
- 80 பாகை C சுடுநீரில் 1 - 5 நிமிடங்களுக்கு ஊறப்போடலாம். எ.கா. அவரை இன விதைகள்.
# உறங்கு நிலையை அகற்றல்

## ஒளி வழங்கல்

உறங்குநிலையகற்ற ஒளி தேவைப்படும் விதைகளுக்கு ஒளி வழங்கல் மூலம் அவற்றை முளைத்தலுக்குத் தயார்ப்படுத்தலாம்.
# உறங்கு நிலையை அகற்றல்

## நீரில் கழுவுதல்

வேதிப்பொருட்களினால் உறங்குநிலை ஏற்படும் விதைகளை நீர்ல் கழுவுவதால் உறங்குநிலையை அகற்றலாம்.
# உறங்கு நிலையை அகற்றல்

## வளர்ச்சிச் சீராக்கிகளும், வேறு வேதிப்பொருட்களும்

உறங்குநிலையானது முளைத்தல் செயல்குறைப்பி மூலம் ஏற்பட்டிருப்பின் அதனைச் செயலிழக்க வைக்க வேண்டும்.  
அதற்கு Gibberellins, Cytokinins, Ethylene போன்றவற்றை வழங்குவதன் மூலம் செய்யலாம். சோள விதைகளை 100ppm செறிவுள்ள GA3 கரைசலில் ஊறவிடுவதன் மூலம் அதன் உறங்குநிலையை அகற்றலாம்.  
பொட்டாசியம் நைத்திரேட்டு (0.2%), தியோ-யூரியா (0.5 to 3%) போன்றனவும் பரன்ந்தளவில் பயன்படுகின்றன. இந்த முறையில் புல்லரிசி, வாற்கோதுமை, தக்காளி போன்றவற்றின் விதைகள் உறங்குநிலை அகற்றப்படுகின்றன.  
பொட்டாசியம் நைத்திரேட்டு (0.2%) அல்லது செறிவு குறைந்த கந்தகக் காடியில் ஊறவிடும்போது நெல் விதைகள் உறங்குநிலையை இழக்கும்.
# உறங்குநிலையற்ற விதைகள்

சில விதைகள் உறங்குநிலையைக் கொண்டிருப்பதில்லை. ஆனாலும் அவற்றில் சில முளைத்தலுக்கான சாதகமற்ற சூழ்நிலைகளைத் தவிர்ப்பதற்கான சில பொறிமுறைகளைக் கொண்டிருக்கின்றன.  
முளைத்தலுக்கான சூழல் மண்ணில் இருக்காத காலங்களில், அதாவது மண் மிகவும் உலர்வாக இருக்கையில், அல்லது மிகக் குறைந்த வெப்பநிலையைக் கொண்டிருக்கையில் தாவரங்கள் விதைகளை வெளியேற்றும். எனவே அவை இயற்கையாகவே அடுத்த முளைத்தலுக்கான சூழல் வரும்வரை இருந்த பின்னர், பரம்பலுக்குட்பட்டு அல்லது மனிதர்களால் சேகரிக்கப்பட்டு, சரியான சூழலில் முளைக்கத் தயாராகும்.  
வேறு சில விதைகள் சதைப்பிடிப்பான பழங்களின் உள்ளாக வைத்திருக்கப்படுவதினால், முளைத்தல் சில காலம் தடுத்து வைக்கப்படும்.  
சில காட்டுவகைத் தாவரங்கள் உறங்குநிலை கொண்ட விதைகளைக் கொண்டிருப்பினும், அவற்றிலிருந்து உருவான பயிரிடும்வகைகள் உறங்குநிலையற்ற விதைகளை உருவாக்குபனவாக மாறியுள்ளன. பல தோட்டத் தாவரங்களும் தமக்குத் தேவையான நீர், சாதகமான வெப்பம் கிடைக்கையில் எப்பொழுதும் முளைக்கத் தயாராகும். இந்த இயல்பானது தாவர உற்பத்தியாளர்கள், தோட்டக்கலை செய்பவர்களின் தொடர்ந்த சந்ததியூடான தேர்வினால் ஏற்பட்டதாகும்.  
இவை தவிர, சில அலையாத்திக்காட்டு அல்லது சதுப்புநிலக்காட்டு வகைத் தாவரங்களின் விதைகள், அவற்றின் உறங்குநிலையற்ற தன்மையால், தாய்த் தாவரத்தில் இருக்கும்போதே முளைக்கத் தொடங்கிவிடும். அவை பெரிய, பாரமான வேர்களை உற்பத்தி செய்து, நாற்று விழும்போது உறுதியாக வேரூன்ற உதவும்.
# நாற்று

(இடம்), இருவித்திலை (வலம்) தாவரத்தின் நாற்றுக்கள்]]**நாற்று** என்பது தாவரங்களில், அவற்றின் விதைகளிலிருக்கும், முளையத்திலிருந்து, முளைத்தல் என்னும் செயல்முறை மூலம், வெளியே வரும் இளம் தாவரமாகும். நாற்றின் விருத்தியானது முளைத்தலில் ஆரம்பிக்கும். நாற்றானது மூன்று முக்கிய பகுதிகளைக் கொண்டிருக்கும். அவையாவன: முளைவேர் (radicle), வித்திலைக் கீழ்த்தண்டு (hypocotyl), வித்திலை (cotyledons).
பூக்கும் தாவரங்களின் இரு பெரும் பிரிவுகளான ஒரு வித்திலைத் தாவரம், இரு வித்திலைத் தாவரம் ஆகியனவற்றின் நாற்றுக்கள் அமைப்பில் வேறுபாட்டைக் காட்டும். ஒரு வித்திலைத் தாவரங்களின் நாற்றில் ஒரேயொரு நீண்ட கத்தி போன்ற அமைப்பைக் கொண்ட வித்திலையும், இரு வித்திலைத் தாவரங்களின் நாற்றில் இரண்டு வட்டமான வித்திலைகளும் உருவாகும். வித்துமூடியிலித் தாவரங்கள் பலவேறுபட்ட நாற்றுக்களைக் கொண்டிருக்கும். உதாரணமாக பைன் தாவரத்தின் நாற்றில் எட்டு நீண்ட வித்திலைகள் உருவாகும். ஒரு சில பூக்கும் தாவரங்கள் வித்திலைகள் எதுவுமற்றதாகவும் இருக்கும். அவை வித்திலையற்ற தாவரம் எனப்படும்.  
தாவர நாற்றுக்கள் விசேட பராமரிப்புகளுடன் வளர்க்கப்படும் இடம் நாற்றுமேடை (Nursery) எனப்படும்.
# நாற்று

## முளைத்தலும், ஆரம்ப நாற்று விருத்தி நிலையும்

முளைத்தலின்போது, தாவர வித்தின் பாதுகாப்பான கவசத்தை அல்லது உறையை விட்டு, முதலில் முளை வேரும், அதைத் தொடர்ந்து வித்திலைகளும் இளம் தாவரமாக வெளி வரும். பொதுவாக கல அல்லது உயிரணு விரிவாக்கம் மூலம் முளை வேரானது புவியீர்ப்பை நோக்கியும், வித்திலைக் கீழ்த்தண்டானது புவியீர்ப்புக்கு எதிர்த் திசையை நோக்கியும் வளர ஆரம்பிக்கும். அப்படி வளர்கையில் வித்திலை நிலத்திற்கு மேலாக தள்ளப்பட்டு வெளியே வரும்.  
ஒருவித்திலை, இருவித்திலைத் தாவரங்களினதும், வித்துமூடியிலித் தாவரங்களினதும் நாற்றுக்கள் வேறுபட்ட தோற்றங்களைக் கொண்டிருக்கும். முளைத்தல் செயல்முறையிலும் வேறுபாடுகள் உண்டு.
# நாற்று

## பிந்திய விருத்திநிலை

ஆரம்பத்தில் விதையில் சேமிக்கப்பட்டுள்ள ஆற்றலானது தாவரத்தின் விருத்திக்கு பயன்படும். நாற்Ril இலைகள் விருத்தியடைந்து, அவை ஒளியைப் பெற்று, ஒளிச்சேர்க்கை செய்ய ஆரம்பிக்கையில், சேமிப்பில் தங்கியிராது, தனக்குத் தேவையான ஆற்றலைத் தானே உருவாக்கிக் கொள்ளும். நாற்றின் பிந்திய விருத்திநிலையில், உச்சிப்பிரியிழையம் கலப்பிரிவுக்கு உட்பட்டு வளர ஆரம்பிக்கையில், உண்மையான வேர், தண்டு என்பன விருத்தியடைய ஆரம்பிக்கும். உண்மையான இலைகள் ஒவ்வொரு தாவர வகைக்கும் ஏற்ற தனித்துவமான இலை வடிவத்தைக் கொண்டு உருவாகும். இவை யாவும் விருத்தியடைய ஆரம்பித்த பின்னர் வித்திலைகள் தாவரத்திலிருந்து விடுபட்டு விழுந்து விடும்.
# நாற்று

## நோய், தீங்குயிர் தாக்கம்

நாற்றுக்கள், வளர்ந்த தாவரங்களைவிட தீங்குயிர், நோய்த் தாக்கங்களுக்குட்படும்போது, அவற்றினால் இலகுவில் பாதிப்படையக் கூடியனவாக இருப்பதுடன், பாதிப்பின்போது அவற்றின் இறப்பு வீதமும் அதிகமாக இருக்கின்றது.
# நவம்பர் 2010

**நவம்பர் 2010**, ஒரு திங்கட்கிழமை ஆரம்பித்து 30 நாட்களின் பின்னர் ஒரு செவ்வாய்க்கிழமை முடிவடைகிறது. தமிழ் நாட்காட்டியின் படி கார்த்திகை மாதம் நவம்பர் 17, புதன்கிழமை தொடங்கி, டிசம்பர் 15 புதன்கிழமை முடிவடையும்.
# நவம்பர் 2010

## சிறப்பு நாட்கள்

- நவம்பர் 5 - தீபாவளி
- நவம்பர் 5 - மெய்கண்ட நாயனார் குருபூசை
- நவம்பர் 6 - கந்தசஷ்டி விரதம் ஆரம்பம்
- நவம்பர் 7 - பூசலார் நாயனார் குருபூசை
- நவம்பர் 9 - ஐயடிகள் காடவர்கோன் நாயனார் குருபூசை
- நவம்பர் 11 - சூரன் போர்
- நவம்பர் 14 - குழந்தைகள் நாள் (இந்தியா)
- நவம்பர் 17 - பக்ரீத்
# நவம்பர் 2010

## நிகழ்வுகள்

---  
br:2010#Du
# வார்ப்புரு:நடப்பு நிகழ்வுகள்/நடப்பு மாதச் செய்திகள் நவம்பர் 2010

- நவம்பர் 14:
- ஸ்பெக்ட்ரம் ஊழலில் தொடர்பு படுத்தப்பட்ட இந்தியத் தொலைத் தொடர்புத்துறை ஆய அமைச்சர் ஆ. ராசா, தி.மு.க. தலைவர் மு. கருணாநிதியின் அறிவுரையின்படி பதவிவிலகினார். (தி ஹிந்து நாளிதழ் செய்தி)
- நவம்பர் 6:
- ஈராக்கின் பக்தாத், கிர்க்குக் நகரங்களில் கார்க்குண்டுவெடிப்புகளில் குறைந்தது 37 பேர் கொல்லப்பட்டனர். (சீஎனென்)
- தென் கொரியா, சிங்கப்பூர் கப்பல்களைப் பிடித்து வைத்திருந்த சோமாலிய கடற்கொள்ளைக்காரர்கள் £7.6 மில்லியன் பணம் கப்பமாகப் பெற்றனர். (அல்ஜசீரா)
- உலகிலேயே மிகப்பெரிய இயேசு கிறித்து சிலை போலந்தில் அமைக்கப்பட்டது. (ஏபி)
- ஆத்திரேலியாவின் தூரமேற்கு ஆழ்கடலில் உயிருடன் எரிமலை கண்டுபிடிப்பு
- இரண்டாம் உலகப் போர்க்கால பெரும் இனவழிப்புப் புதைகுழி ருமேனியாவில் கண்டுபிடிப்பு
- நவம்பர் 5:
- பாகிஸ்தான் பெசாவரில் பள்ளிவாசல் ஒன்றில் இடம்பெற்ற தற்கொலைத் தாக்குதலில் 50 பேர் கொல்லப்பட்டனர். (சின்குவா)
- இந்தோனேசியாவின் ஜாவா தீவுகளில் மெராப்பி எரிமலை தொடர்ந்து வெடித்ததில் இறந்தவர்களின் எண்ணிக்கை 122 ஆக உயர்ந்தது. (ஜகார்த்தா குளோப்)
- பாக்கித்தானில் கராச்சி விமான நிலையம் அருகே சிறிய ரக விமானம் ஒன்று வீழ்ந்ததில் அதில் பயணம் செய்த அனைத்து 22 பேரும் கொல்லப்பட்டனர். டைம்ஸ் ஆப் இந்தியா)
- கியூபாவில் விமானம் வீழ்ந்ததில் 68 பேர் உயிரிழந்தனர்.
- உருசிய உளவாளிகள் பலர் ஜோர்ஜியாவில் கைது செய்யப்பட்டனர்.
- ஆத்திரேலியாவில் ஒரு நாள் துடுப்பாட்டத் போட்டித்தொடரை முதற்தடவையாக இலங்கை வென்றது.
- நவம்பர் 4:
- பாகிஸ்தான் வரிச்சித்தானில் இடம்பெற்ற தாக்குதல் ஒன்றில் 13 போராளிகள் கொல்லப்பட்டனர். (பிபிசி)
- ஐரோப்பாவிலும் ஆசியாவிலும் பாதுகாப்பு, அணுசக்தி ஒப்பந்தங்கள்
- ஆத்திரேலிய விமானம் இயந்திரக் கோளாறினால் சிங்கப்பூரில் அவசரமாகத் தரையிறங்கியது.
- நவம்பர் 3:
- வெளிநாட்டுத் தூதரகங்களுக்கு அஞ்சல் குண்டுகள் அனுப்பப்பட்டதைத் தொடர்ந்து தனது சகல வான்வெளி அஞ்சல் சேவைகளையும் கிரேக்கம் இடைநிறுத்தியுள்ளது. (பிபிசி)
- பாக்தாத் நகரில் இடம்பெற்ற 17 தொடர் குண்டுவெடிப்புகளில் 113 பேர் கொல்லப்பட்டனர். (சின்குவா)
- கொசோவோ அரசு நம்பிக்கையில்லாத் தீர்மானத்தில் தோல்வி.
- சேர்பியாவில் நிலநடுக்கம், இருவர் உயிரிழப்பு.
- நவம்பர் 2:
- இந்தியாவின் குஜராத் மாநிலத்தில் பாரவுந்து ஒன்று கவிழ்ந்ததில் 17 பேர் உயிரிழந்தனர். (பிடிஐ)
- இந்தோனேசியாவின் ஜாவா தீவில் மெராப்பி எரிமலை தொடர்ந்து வெடித்ததில் வான் போக்குவரத்துகள் தடைப்பட்டன. (ஏபி)
- சர்ச்சைக்குரிய குரீல் தீவுகளுக்கு உருசிய அதிபர் பயணம்.
- நவம்பர் 1:
- சோமாலியாவில் அல்-சபாப் போராளிகளுக்கும் அரசு சார்புப் படையினருக்கும் இடையில் இடம்பெற்ற மோதலில் குறைந்தது 12 பேர் கொல்லப்பட்டனர். (ஏஎஃப்பி)
- இந்தியாவின் மேற்கு வங்காளத்தில் மூரி கங்கை ஆற்றில் படகு ஒன்று கவிழ்ந்ததில் குறைந்தது 50 பேர் உயிரிழந்தனர். (சிட்னி மோர்னிங் எரால்ட்)
- பிரேசிலின் முதலாவது பெண் அரசுத்தலைவராக டில்மா ரூசெப் தெரிவானார்.
- பாக்தாத் பணயக் கைதிகளை விடுவிக்கும் முயற்சியில் குறைந்தது 52 பேர் கொல்லப்பட்டனர்.
# இருள்

பட்டுத் தெறிப்பதையும், அப்படி தெறிக்காதவிடத்தில் இருள் இருப்பதையும் காணலாம்]]
**இருள்** (*dark*) அல்லது **இருள்மை** (*darkness*) எனப்படுவது ஒளிர்வு (*bright*) அல்லது ஒளிர்மை (*brightness*) கொண்ட நிலைக்கு முரண்பாடான எதிர்ப்பதமாகவும், கண்ணுக்குப் புலப்படக்கூடிய ஒளி அற்ற நிலையாகவும் இருக்கின்றது. நிறவெளியில் இது கறுப்பு நிறத்தைக் காட்டுகிறது. ஒளியற்ற சூழலில் கண்ணிலுள்ள உயிரணுக்கள் தூண்டப்படுவதில்லை. அதனால் ஒளிவாங்கும் உயிரணுக்களால் பொருட்களிலிருந்து பெறப்படும் அலைநீளம், அதிர்வெண் போன்றவற்றை வேறுபடுத்தி அறிய முடியாது போகின்றது. இதனால் நிறமற்ற தன்மை அல்லது கறுப்பு நிறம் தோன்றுகிறது.  
இருள் என்பது அறிவியல்துறையில் நேரடியான பொருளையும், கவிதை, ஓவியக் கலை போன்ற கலாச்சாரம் தொடர்பான விடயங்களில் தமக்கேயுரிய பொருட்களையும் காட்டி நிற்கும்.
# இருள்

## அறிவியல்

கட்டம் Aயும், கட்டம் Bயும் உண்மையில் ஒரே நிறத்தைக் கொண்டவையாக இருப்பினும், அவற்றின்மேல் பட்டுத் தெறிக்கும் ஒளிக்கதிர்களின் வேறுபட்ட அளவினால், நமது கண்களுக்கு வேறுபட்ட நிறத்தோற்றத்தைக் காட்டுகின்றன. இது ஒளியியற்கண்மாயம் அல்லது கட்புலன் திரிபுக்காட்சி எனப்படும்.]]
இருண்ட பொருட்கள் ஒளியன்களை (Photons) தமக்குள் உறிஞ்சிக் கொள்வதனால், ஏனைய பொருட்களைவிட தெளிவற்றவையாக அல்லது மங்கியவையாகத் தோற்றமளிக்கும். உதாரணமாக கறுப்புப் பொருள் ஒன்று ஒளிக்கதிர்களிலுள்ள ஒளியன்களை தெறிக்கச் செய்யாமல் தமக்குள் உறிஞ்சி விடுவதனால், இருண்டவையாகத் தோன்றும் அதேவேளையில், வெள்ளை நிறப் பொருளானது, கண்ணுக்குப் புலப்படக் கூடிய ஒளிக்கதிர்களை தெறிக்கச் செய்வதனால் ஒளிர்மை நிறைந்ததாகத் தோற்றமளிக்கும்.  
இருப்பினும் ஒளியானது ஒரு குறிப்பிட்ட எல்லக்குட்பட்டே உறிஞ்சப்பட முடியும். ஒளி போன்ற ஆற்றல்கள் உருவாக்கப்படவோ, அழிக்கப்படவோ முடியாதவை. ஓர் ஆற்றலை இன்னோர் ஆற்றலாக மாற்றப்படவே முடியும். அனேகமாக பொருட்களால் உறிஞ்சப்படும் கண்ணுக்குப் புலனாகும் ஒளியானது, மீண்டும் பொருட்களில் இருந்து அகச்சிவப்புக் கதிர்களாக வெளியேற்றப்படும். எனவே எந்த ஒரு பொருளும் இருண்டதாகத் தோற்றம் கொடுப்பினும், மனிதக் கண்களுக்குத் தெரிய முடியாத குறிப்பிட்ட ஒளிர்மை நிலையைக் கொண்டதாகவே இருக்கும். இதனால் இருள் என்பது ஒரு சார்பான நிலை மட்டுமே என அறியலாம்.  
இருண்ட இடங்களில் ஒளிப்பற்றாக்குறை இருப்பதனால் பொருட்கள் கண்களுக்குத் தெளிவாகத் தெரிவதில்லை. ஒளிக்கும், இருளுக்கும் மாற்றி மாற்றி வெளிப்படுத்தப் படுவதனால், இருளுக்கான பல இசைவாக்க கூர்ப்பு இயல்புகள் தோன்றின. மனிதன் போன்ற முதுகெலும்பிகள் இருண்ட பகுதியினுள் செல்கையில், அவற்றின் விழித்திரைப் படலம் விரிவடைந்து, அதிகளவு ஒளிக்கதிர்களை உட்செல்ல அனுமதித்து இரவுப் பார்வைக்குத் தயாராக்கும்.
# இருள்

## கலாச்சாரம்

அனேகமான கலாச்சாரங்களில் இருண்ட ஆடைகள் அணிவது துக்கத்தின் அடையாளமாகப் பார்க்கப்படுகிறது. சமயம் தொடர்பான கருத்துக்களிலும் இருளானது தீவினையைக் குறிக்க பயன்படுத்தப்பட்டிருக்கிறது.
# இருள்

## கலாச்சாரம்

### கவிதை

இருளானது கவிதைத்துவமாக சொல்லப்படும்போது நிழல், தீவினை, மன அழுத்தம் என்பவற்றைக் குறிக்கும்.
இலக்கியங்களில் இருள் என்ற சொல் ஓர் அடையாளமாகப் பயன்படுத்தப்பட்டுள்ளது. வில்லியம் சேக்சுபியர் சாத்தான் என்னும் ஒரு கதாபாத்திரத்துக்கு 'இருளின் இளவரசன்' எனப் பெயரிடுகிறார்.
# இருள்

## கலாச்சாரம்

### ஓவியம்

ஒளியை தீர்க்கமாகக் காட்டுவதற்காகவும், ஒளியுடன் முரண்பட்டு தெரிவதற்காகவும் ஓவியத்தில் இருண்ட பகுதிகள் பயன்படுத்தப்படுகின்றன. நிறங்கள் கலக்கப்பட்டு கறுப்பு நிறம் பெறப்படும்.
# இந்திய கனநீர் வாரியம்

இந்திய நடுவண் அரசின் அணுசக்தித்துறையின் கீழ் **கனநீர் வாரியம்** செயல்படுகிறது. அணுமின் நிலையங்களிலும் அணு ஆராய்ச்சி மையங்களிலும் கனநீர் (D2O) மட்டுப்படுத்தியாக அல்லது தணிப்பியாகவும், குளிராக்குதிரவமாகவும் அதிக அளவில் தேவைப்படுகிறது. இத்தேவையைப் பூர்த்தி செய்வதற்காகவே கனநீர் வாரியம் அமைக்கப்பெற்றது. உலகில் கனநீர் உற்பத்தியில் இந்தியா தற்பொழுது இரண்டாவது இடத்தை பிடித்துள்ளது.  
1960 ஆம் ஆண்டுகளில், மும்பையில் செயல்பட்ட பாபா அணு ஆராய்ச்சி மையம் தீவிரமாக கனநீர் ஆராய்ச்சியில் ஈடுபட்டது. அதே நேரத்தில் 1962 ஆம் ஆண்டில் இந்திய அணுசக்தித்துறை இந்தியாவின் முதல் கனநீர் ஆலையை பஞ்சாப் மாநிலத்தில், நங்கலில் அமைந்த தேசிய உரத் தொழிற்சாலையின் வளாகத்தில் நிறுவியது. இந்த ஆலையின் பங்குகளைத் தனியாருக்கு விற்றதால் பாதுகாப்பு கருதி இந்த கனநீர் ஆலையைப் பிரித்தெடுக்க வேண்டியதாயிற்று. அது வரை இந்த ஆலையை உரத்தொழிற்சாலையின் பணியாளர்கள் செயல்படுத்தி வந்தனர். கனநீரின் உற்பத்தித்தரத்தை அணு சக்தித்துறை உறுதியளித்து வந்தது.  
தற்பொழுது கனநீர் வாரியம் இந்தியாவில் வெவ்வேறிடங்களில் அமைந்த ஏழு கனநீர் ஆலைகளை செயல்படுத்தி வருகிறது. அவை பரோடா, ஹஜீரா, கோட்டா, மனகுரு, தால்செர், தால், தூத்துக்குடி ஆகிய இடங்களில் அமைந்துள்ளது.
# கனநீர் ஆலை, பரோடா

**பரோடாவில்** உள்ள **கனநீர் ஆலை**, இந்திய கனநீர் வாரியத்தால் இயக்கப்படும் ஏழு கனநீர் ஆலைகளுள் ஒன்று. அணுமின் நிலையங்களிலும், அணு ஆராய்ச்சி மையங்களிலும் கனநீர் அதிக அளவில் தேவைப்படுகிறது. வளர்ந்து வரும் இதற்கான தேவைகளையும், வழங்கு முறையையும் ஒருங்கிணைக்கும் நோக்குடன் இந்தியாவில் கனநீர் வாரியம் இந்திய அணு சக்தித்துறையின் கீழ் அமைக்கப்பெற்றது. இந்த வாரியம் இந்தியாவில் முதன்முதலாக குஜராத் மாநிலத்தில் பரோடாவில் செயல்பட்டுவரும் குஜராத் உரத் தொழிற்சாலையின் (GSFC) வளாகத்தில் அமைத்தது.  
பரோடாவில் அமைந்த கனநீர் ஆலை அம்மோனியா-ஐதரசன் பரிமாற்றத்தை அடிப்படையாகக் கொண்ட ஒற்றை வெப்ப பதனிடும் செய்முறையில் செயல்படுவதாகும். குஜராத் மாநில உர-ரசாயனத் தயாரிப்பு நிறுவனம் அம்மோனியா தயாரிக்கும் முறையை குறைந்த அழுத்தத்துடன் செயல் படும் செய்முறைக்கு மாற்றியமைத்ததன் விளைவால், இந்த கனநீர் ஆலையின் பணிகளை தற்காலிகமாக கைவிட வேண்டிய கட்டாயம் ஏற்பட்டது. அது வரை டியூட்டிரியம் தேவைகள் அம்மோனியாவை பிரித்தெடுக்கும் முறையில் கிடைக்கப்பெற்றது. பிறகு இந்திய வல்லுனர்கள் இந்த செய்முறையை மாற்றியமைத்து டியூட்டிரியம் தேவைகளை ஆலையின் பயன்படுத்தும் நீரில் இருந்தே பிரித்தெடுக்கும் முறையை கையாண்டு வெற்றி அடைந்தனர். அதனால் அம்மோனியா ஒரு சுமைகாவிவாயுவாக மட்டுமே தற்பொழுது பயன்படுகிறது. இப்படியாக உரத் தொழிற்சாலையின் பங்கில்லாமலேயே இந்த கனநீர் ஆலையை செயல் படுத்தும் தொழில் நுட்பத்தை இந்தியர்கள் பயன்படுத்துவதில் வெற்றி கண்டனர்.
# கனநீர் ஆலை, தூத்துக்குடி

தூத்துக்குடியில் உள்ள **கனநீர் ஆலை**, இந்திய கனநீர் வாரியத்தால் இயக்கப்படும் ஏழு கனநீர் ஆலைகளுள் ஒன்று. தூத்துக்குடியில் இருந்து 15 கிலோ மீட்டர் தொலைவில் அமைந்த இந்த கனநீர் ஆலை பரோடாவில் உள்ளது போலவே அம்மோனியா-ஐதரசன் பரிமாற்றத்தை அடிப்படையாகக் கொண்ட ஒற்றை வெப்பப் பதனிடும் செய்முறையில் செயல்படும் இரண்டாவது ஆலையாகும்.
இவ்வாலையின் திட்டப்பணிகள் 1971 - ஆம் ஆண்டில் துவங்கின. 1978 ஆம் ஆண்டு முதல் இங்கு கனநீர் உற்பத்தி செய்யப்பட்டு வருகிறது. இந்த கனநீர் ஆலை கட்டுவதற்கான முதலீடு ரூபாய் 3741 இலட்சம் ஆகும்.
# கனநீர் ஆலை, ஹஜீரா

இந்திய அணுசக்தித் துறையின் கீழ் செயல்படும் கனநீர் வாரியம் இரண்டாவதாக குஜராத் மாநிலத்தில் **ஹஜீராவில் கனநீர் ஆலையை** அமைத்தது. இதன் செய்முறை செறிவூட்டிய டியூட்டிரியம் தனிமம் கலந்த அம்மோனியாவிலிருந்து அதனை பிரித்தடுக்கும் முறையை சார்ந்ததாகும்.  
ஹஜீராவில் செயல்படும் கனநீர் ஆலை பரோடா ஆலையில் முதன் முதலில் பயன்படுத்திய செய்முறையைத் தழுவி இருந்தாலும், இதில் வெளிநாட்டினரின் தொழில் நுட்பப் பங்கேற்பு இல்லாததாகும். சூரத்திலிருந்து சுமார் 16 கிலோமீட்டர் தொலைவில் ஹஜீராவின் ஆலை அமைந்துள்ளது. இத்திட்டம் 1986 ஆம் ஆண்டில் துவங்கியது. 1991 ஆம் ஆண்டின் பிப்ரவரி மாதம் முதல் கனநீர் தயாரித்து வழங்கி வருகிறது.
# கனநீர் ஆலை, கோட்டா

**கோட்டாவில்** உள்ள **கனநீர் ஆலை**, இந்திய கனநீர் வாரியத்தால் இயக்கப்படும் ஏழு கனநீர் ஆலைகளுள் ஒன்று. கனநீர் வாரியம் ராஜஸ்தான் மாநிலத்தில் கோட்டாவில் இந்தியாவின் மூன்றாவது கனநீர் ஆலையை அமைத்தது. இவ்வாலையில் 1985 ஆண்டு ஏப்ரல் மாதம் முதல் நாள் அன்று வணிக முறையில் உற்பத்தி துவங்கியது. இந்த அலையை நிறுவ ஆன முதலீடு ரூபாய் 7730 இலட்சம் ஆகும்.  
கோட்டாவில் அமைந்துள்ள கனநீர் ஆலை முழுக்க முழுக்க இந்திய அறிவியல் வல்லுனர்களின் தொழில் நுட்பத்தின் அடிப்படையில், H2S-H20, அதாவது நீர்-ஐதரசன் சல்பைட்டு பரிமாற்றத்தை அடிப்படையாகக் கொண்ட, இரு முறை வெப்ப பதனீட்டு முறையில் செயல்படுவதாகும். ராஜஸ்தான் அணுமின் நிலையத்திற்கு அருகாமையில் செயல்படும் இவ்வாலையில் இருந்து தயாரித்த கனநீர் இந்த அணுமின் நிலையத்தில் பயன்படுகிறது. ராணா பிரதாப் ஏரியில் இருந்து தூய்மைப்படுத்திய நீரும் இங்கு கலந்து D20 வுடன் பயன்படுகிறது.
# கனநீர் ஆலை, மனகுரு

ஆந்திரப் பிரதேசத்தில் மனகுருவில் என்ற இடத்தில் உள்ள **கனநீர் ஆலை**, இந்திய கனநீர் வாரியத்தால் இயக்கப்படும் ஏழு கனநீர் ஆலைகளுள் ஒன்று.  
ஆந்திரப் பிரதேசத்தில் மனகுருவில் அமைந்த கனநீர் ஆலையும் H2S-H20, அதாவது நீர்-ஐதரசன் சல்பைட்டு பரிமாற்றத்தை அடிப்படையாகக் கொண்ட, இரு முறை வெப்ப பதனீட்டு முறையில், இந்திய தொழில் நுட்பத்தை பயன்படுத்தும் இரண்டாவது ஆலையாகும். சிங்கரேணி கரிச்சுரங்கத்தின் அருகிலும், கோதாவரி ஆற்றின் அருகிலும், மனகுரு அமைந்தது இந்த இடத்தை தெரிவு செய்வதற்கு காரணமாக அமைந்தது. இந்த ஆலை 1991 ஆம் ஆண்டு டிசம்பர் மாதத்தில் உற்பத்தியைத் துவங்கியது, இவ்வாலையை அமைப்பதற்கான செலவு ரூபாய் 647.28 கோடியாகும்.
# கனநீர் ஆலை, தால்செர்

**கனநீர் ஆலை, தால்செர்** (Heavy Water Plant, Talcher) என்பது இந்திய அணுசக்தித் துறையின் கனநீர் ஆலைகளுள் ஒன்று. தால்செர், இந்தியாவில் உள்ள ஒரிசா மாநிலத்தின் புவனேசுவரில் இருந்து சுமார் 150 கிலோ மீட்டர் தொலைவில் உள்ளது. இங்கு இந்திய கனநீர் வாரியம் ஒரிசாவின் முதல் கனநீர் ஆலையை இந்திய ரூபாய் 73.83 கோடி முதலீட்டில் அமைத்தது. இது அம்மோனியா-ஐதரசன் பரிமாற்றத்தை அடிப்படையாகக் கொண்டு இரட்டை வெப்ப பதனிடும் செய்முறையில் செயல்படுவதாகும். உலகிலேயே இம்முறையில் செயல்படும் ஒரே கனநீர் ஆலை இதுவேயாகும். இத்திட்டப் பணிகள் 1972 ஆம் ஆண்டில் தொடங்கினாலும், கனநீர் உற்பத்தி 1985 ஆம் ஆண்டில் தான் துவங்கியது. 1994 ஆம் ஆண்டு சில காரணங்களால் ஆலையின் பணிகள் தடைபட்டாலும், ஆலை மீண்டும் விரைவில் செயல்படத்துவங்கியது.
# கனநீர் ஆலை, தால்

மகாராட்டிரத்தில் **தால்** என்ற இடத்தில் உள்ள **கனநீர் ஆலை**, இந்திய கனநீர் வாரியத்தால் இயக்கப்படும் ஏழு கனநீர் ஆலைகளுள் ஒன்று.  
தால் கனநீர் ஆலை மகாராட்டிரத்தில் உள்ள தால்-வைஷெட் கிராமத்தின் அருகாமையில் நிலைகொண்டுள்ளது. இவ்விடம் மும்பையில் இருந்து சுமார் 100 கிலோ மீட்டர் தொலைவில், ரைகத் மாவட்டத்தில் அமைந்துள்ளது. இரண்டாம் தலைமுறை வகையான இந்தியத் தொழில் நுட்பத்தை அடிப்படையாகக் கொண்டு, இத்திட்டப் பணிகள் 1982 ஆம் ஆண்டில் தொடங்கியது என்றாலும், கனநீர் உற்பத்தி 1985 ஆம் ஆண்டு முதல் வெகுசீக்கிரமாகவே துவங்கப்பெற்றது.
# துன்னாலை

**துன்னாலை** (*Thunnalai*) இலங்கையின் வடபகுதியில் யாழ் மாவட்டத்தில் பருத்தித்துறைக்கும் தொண்டைமானாறுக்கும் அருகாக அமைந்துள்ள சிறிய ஊர். இது வடமராட்சியில் கரவெட்டி பிரதேச செயலகப் பிரிவிற்குட்பட்ட கிராமமாகும். இதன் அருகே நெல்லியடி, பருத்தித்துறை போன்ற நகரங்கள் காணப்படுகின்றன. இவ்வூர் *துன்னையம்பதி* எனவும் அழைக்கப்படும். இங்கே புகழ்பெற்ற ஆலயங்களான வல்லிபுர ஆழ்வார் கோவில், துன்னாலை கலிகைக் கந்தசுவாமி ஆலயம் என்பன அமைந்துள்ளது. பருத்தித்துறை ஆதார வைத்தியசாலை, அம்பம் அரசினர் வைத்தியசாலைகள் என்பன இக்கிராமத்திற்கு அருகே அமைந்திருக்கின்றன. தமிழீழ விடுதலைப்போராட்டத்தின் முதற் கரும்புலியான கப்டன் மில்லர் பிறந்து வளர்ந்த ஊரும் இதுவாகும்.  
தமிழ் மக்கள் இங்கு வாழ்கின்றனர். இவர்கள் சைவ, கிறித்துவ சமயங்களை கடைபிடிக்கின்றனர். வேளாண்மை, மற்றும் வணிகம் என்பன இவர்களின் பிரதான தொழிலாகும். இங்கு பனை மரங்கள் அதிகளவில் காணப்படுகின்றன.
# துன்னாலை

## ஆலயங்கள்

- வல்லிபுர ஆழ்வார் கோவில்
- துன்னாலை கலிகைக் கந்தசுவாமி ஆலயம்
- துன்னாலை புளியங்கியான் பிள்ளையார் கோவில்
- கோவிற்கடவை சித்தி விநாயகர் ஆலயம்
- துன்னாலை வடக்கு ஆயில் நின்றொல்லை வல்லியானந்தப் பிள்ளையார் ஆலயம்
- துன்னாலை வடக்கு இணவொல்லை ஸ்ரீ கந்தசுவாமி ஆலயம்
- துன்னாலை வடக்கு நவிட்டான்பதி மனோன்மணி சக்தி சமேத காளிகாம்பாள் தேவஸ்தானம்
- துன்னாலை வெல்லிக்கம் தோட்டப் பிள்ளையார் ஆலயம்
- துன்னாலை புனித சதாசகாய அன்னை ஆலயம்
# துன்னாலை

## பாடசாலைகள்

- துன்னாலை காசிநாதர் வித்தியாலயம்
- துன்னாலை வடக்கு மெ. மி. த. க. பாடசாலை
- துன்னாலை தெற்கு அரசினர் தமிழ்க்கலவன் பாடசாலை
# செலான் வங்கி

**செலான் வங்கி PLC (Seylan Bank PLC)** இலங்கையில் வங்கிச் சேவையில் ஈடுபடும் தனியார் வணிகவங்கிகளில் ஒன்றாகும்.இது ஒர் பொறுப்பு வரையறுக்கப்பட்ட தனியார் நிறுவனமாகும்.இலங்கை முழுமைக்குமாக 114 ற்கு மேற்பட்ட கிளைகளையும்,4000 அதிகமான பணியாளர்களையும் இந் நிறுவனம் கொண்டுள்ளது.28 ஆகஸ்ட்,1987 ல் ஆரம்பிக்கப்பட்டது.
# செலான் வங்கி

## இலங்கையின் சில வணிக வங்கிகள்

- இலங்கை வங்கி
- மக்கள் வங்கி
- கொமர்ஷியல் வங்கி
- ஹட்டன் நசனல் வங்கி
- சம்பத் வங்கி
- செலான் வங்கி
- பான் ஏசியா வங்கி
- யூனியன் வங்கி
- நேசன் டிரஸ்ட் வங்கி
# செலான் வங்கி

## வெளி இணைப்பு

- அதிகாரபூர்வ இணையதளம்
# ஒளிர்மை

**ஒளிர்மை** என்பது அலகு நேரத்தில் விண்மீன்களோ அல்லது பால்வெளிகளோ வெளியிடக்கூடிய ஒள்யாற்றல் ஆகும். ஒளியைக் கதிர்வீசக் கூடிய அல்லது ஒளியைப் பெற்று தெறிப்படையச் செய்யக் கூடிய ஒரு வாயிலில் இருந்து அலகு நேரத்தில் வெளிவரும் ஒளியாற்றல் அளவாகும்.. ஒளிர்வுள்ள பொருட்களிலிருந்து கிடைக்கும் ஒளியைக் கண்ணால் அல்லது கருவியால் உள்வாங்கும் நேரவீத ஒளியாகும் எனவும் சுருக்கமாகச் சொல்லலாம். குறிப்பிட்ட கதிர்நிரல் இடைவெளியில் இது ஒளிப்பொலிவு எனப்படுகிறது.
# மதுரை பன்னாட்டு வானூர்தி நிலையம்

**மதுரை வானூர்தி நிலையம்** தமிழ்நாட்டில் உள்ள சுங்கத்தீர்வு மற்றும் பன்னாட்டு நிலை பெற்ற வானூர்தி நிலையம் ஆகும். தமிழ்நாட்டில் சென்னை, கோயம்புத்தூர், திருச்சிராப்பள்ளிக்கு அடுத்த நான்காவது பெரிய விமான நிலையம் ஆகும். இது மதுரை மற்றும் தென் தமிழ்நாட்டிற்குத் தனது சேவையை வழங்குகிறது. இந்த வானூர்தி நிலையம் மதுரை தொடருந்து நிலையத்தில் இருந்து சுமார் தொலைவில் நகருக்குத் தெற்கே அமைந்துள்ளது. இந்த வானூர்தி நிலையம் 1957 ஆம் ஆண்டு நிறுவப்பட்டது. 28 மார்ச் 2014, அன்று மதுரை பன்னாட்டு வானூர்தி நிலையத்துக்கு 9001:2015 தரம் சான்றிதழ் வழங்கப்பட்டது. இருப்பினும் சென்னை, கோயம்புத்தூர், திருச்சிராப்பள்ளி என மூன்று மாநகரங்களில் உள்ள சர்வதேச விமான நிலையத்திற்கு சர்வதேச அந்தஸ்து வழங்கப்பட்டு உள்ளது. ஆனால் மதுரை விமான நிலையத்திற்கு இன்னுமும் சர்வதேச அந்தஸ்து வழங்கப்படவில்லை.
# மதுரை பன்னாட்டு வானூர்தி நிலையம்

## டெர்மினல் (முனையம்)

விமான நிலையத்தில் இரண்டு முனையங்கள் உள்ளன. பழைய முனையம் மற்றும் புதிய ஒருங்கிணைந்த முனையம். தற்போது ஒருங்கிணைந்த முனையம் சர்வதேச மற்றும் உள்நாட்டு நோக்கங்களுக்காகப் பயன்படுத்தப்படுகிறது. பழைய முனையம் 20 நவம்பர் 2017 முதல் சரக்கு முனையமாக மாற்றப்பட்டது. சமீபத்திய ஆண்டுகளில் விமான நிலையத்தின் அதிவேக வளர்ச்சிக் காரணமாக, தனி உள்நாட்டு மற்றும் சர்வதேச முனையங்களை உருவாக்குவது திட்டங்களில் உள்ளது.
# மதுரை பன்னாட்டு வானூர்தி நிலையம்

## வரலாறு

இரண்டாம் உலகப் போரின் போது ராணுவ வானூர்தித் தளமாக மதுரை விமானநிலையம் இருந்தது. பின், மதுரையில் இருந்த பிரிட்டன் அதிகாரிகளின் போக்குவரத்திற்கும், அவர்களுக்கு பத்திரிகைகள் எடுத்து வரவும் விமான போக்குவரத்து துவங்கியது. ராணுவ வானூர்தித் தளமாக இருந்த மதுரை வானூர்தி நிலையம், 1960க்கு பின் உள்நாட்டு விமானப் போக்குவரத்திற்கு பயன்படுத்தப்பட்டது. சுதந்திரத்திற்கு பின் இந்தியன் ஏர்லைன்ஸ் வானூர்தி அவ்வப்போது மதுரை வந்து செல்லும். பின்னர் சில ஆண்டுகளில், தினமும் மும்பையிலிருந்து சென்னை வழியாக மதுரை, மீண்டும் அதே வழியில் மும்பைக்கு வானூர்தி சென்றது. இடையில் தனியார் நிறுவனங்கள் சிறிய ரக வானூர்திகளை இயக்கித் தொடர முடியாமல் விட்டு விட்டன.  
மதுரையிலிருந்து கொழும்பிற்கு முதலாவது பன்னாட்டு விமான சேவையை செப்டம்பர் 20, 2012 ல் ஸ்பைஸ்ஜெட் நிறுவனம் துவக்கியது.  
ஸ்பைஸ்ஜெட் நிறுவனம் மதுரையிலிருந்து துபாய்|துபாய்க்கு தனது இரண்டாவதுபன்னாட்டு விமான சேவையை நவம்பர் 22, 2013 ல் துவக்கியது.
# மதுரை பன்னாட்டு வானூர்தி நிலையம்

## பயணிகள் முனையம்

129 கோடி செலவில் கட்டப்பட்ட புதிய ஒருங்கிணைந்த பயணிகள் முனையம் 12 செப்டம்பர் 2010 அன்று தொடங்கப்பட்டது. 17,560 சதுர மீட்டர் அளவு கொண்ட இரண்டடுக்கு முனையத்தில் ஒரே நேரத்தில் 500 பயணிகளைக் கையாளும் திறன் கொண்டதாக வடிவமைக்கப்பட்டிருக்கிறது. புதிய முனையத்தின் சில அம்சங்கள் :
- 16 பயணச்சீட்டு சாவடிகள்
- 12 குடியேற்றச் சாவடிகள்
- 5 சுங்கச் சாவடிகள்
- 1 பாதுகாப்பு சாவடி
- 3 கொணரிகள்(conveyor) (47 மீ ஒவ்வொன்றும்)
- 2 பயணப்பை எக்ஸ்ரே வருடுபொறிகள் (Luggage X-Ray Scanner)
- 3 வானூர்திப் பாலம்
- 7 விமானம் நிற்கும் இடங்கள்
- 3 B737-800W/A320-200
- 2 ATR 72-500
- 1 B767-400
- 1 A310-300
# மதுரை பன்னாட்டு வானூர்தி நிலையம்

## வானூர்திச் சேவைகள் மற்றும் சேரிடங்கள்

| வானூர்திச் சேவைகள் | சேரிடங்கள் |  |
| --- | --- | --- |
| அலையன்ஸ் ஏர் | - |  |
| ஏர் இந்தியா | மும்பை, சென்னை |  |
| ஏர் இந்தியா எக்ஸ்பிரஸ் | சிங்கப்பூர் |  |
| இன்டிகோ | ஐதராபாத்து, தில்லி, மும்பை, சென்னை, பெங்களூர் |  |
| சிறீலங்கன் விமானச் சேவை | கொழும்பு |  |
| ஸ்பைஸ் ஜெட் | ஐதராபாத்து, துபாய் | } |
# மதுரை பன்னாட்டு வானூர்தி நிலையம்

## நிகழ்வுகள்

- மதுரைக்கு 1965 ல் "டகோடா(டி.சி.,3)' ரக வானூர்தி சென்னையிலிருந்து வந்து சென்றது. அதில் 26 பேர் செல்லலாம். பின் 40 பேர் பயணம் செய்யும் "போக்கர் பிரண்ட்ஷிப்' ரக விமானம் மதுரை வந்தது.
- 1970 களில் மதுரை வந்த "ஆவ்ரோ' ரக வானூர்தியில் 48 பேர் பயணம் செய்தனர். சென்னை-மதுரை- திருவனந்தபுரம் மற்றும் சென்னை-மதுரை-பெங்களூரு என இரு விமான சேவை நடந்தது.
- 1980 க்கு பின் "போயிங் 737' ரக வானூர்தி மதுரை வந்தது. அதில் 147 பேர் பயணம் செய்ய வசதி இருந்தும், விமானஒடுதளம் பலவீனமாக இருந்ததால், குறைந்த அளவு பயணிகளே அனுமதிக்கப்பட்டனர். அதன்பின், என்.இ.பி.சி., தனியார் நிறுவனம் "ஏ.டி.ஆர்.,' ரக விமானத்தை சென்னை- மதுரை போக்குவரத்திற்கு பயன்படுத்தியது.
- ஈஸ்ட் வெஸ்ட் ஏர்லைன்ஸ் தனியார் நிறுவனம் "போயிங்' ரக வானூர்தியில் மும்பை-மதுரை போக்குவரத்தை துவக்கியது. சில ஆண்டுகளுக்கு பின் இரு நிறுவனமும் போக்குவரத்தை ரத்து செய்தது.
- இந்திய வானூர்தி நிறுவனம் "ஏர்பஸ் 320' ரக வானூர்தியைப் பயன்படுத்துகிறது. இதில் குறைந்தது 170 பயணிகள் செல்லலாம். தற்போது மதுரை வரும் சிறிய ரக விமானங்களுக்கு இடையே "ஏர்பஸ் 320 ' ரக வானூர்தி ஜாம்பவானாக உள்ளது.
- தனியாருக்கு அனுமதி அளித்ததும், ஜெட் ஏர்வேஸ் நிறுவனம் ஏ.டி.ஆர்., ரக வானூர்தியுடன் மதுரையில் போக்குவரத்தைத் துவக்கியது. சென்னை-மதுரை மீண்டும் சென்னை என சேவையை துவக்கியது. பின், ஏர் டெக்கான் நிறுவனம் சென்னை-மதுரை-சென்னை, சென்னையிலிருந்து மதுரை வழியாக தூத்துக்குடி என ஏ.டி.ஆர்., ரக வானூர்திப் போக்குவரத்தை துவக்கியது.
- செப்டம்பர் 10, 2013 அன்று மதுரை சர்வதேச முனையமாக, வானூர்திப் போக்குவரத்து அமைச்சகம் ஒப்புதல் அளித்துள்ளது..
# செல்வ வரி

ஒருவருடைய வருமானத்தின் மீது விதிக்கப்படும் வரி வருமான வரி. அது போல ஒருவரிடம் இருக்கும் செல்வத்தின் மதிப்பின்மீது விதிக்கப்படும் வரி **செல்வ வரி** (wealth tax) எனப்படுகிறது. ஒவ்வோர் ஆண்டும் மதிப்பீட்டு நாளில் ஒருவர் வைத்திருக்கும் செல்வத்தின் மதிப்பை பொருத்து இந்த வரி விதிக்கப்படுகிறது.மதிப்பீட்டு நாள் என்பது ஒவ்வோர் ஆண்டும் மார்ச்சு 31 ஆம் நாளாகும். மதிப்பீட்டு நாளில் ஒருவருடைய செல்வத்தின் நிகர மதிப்பு ரூபாய் முப்பது இலட்சத்தைத் தாண்டுமெனில் (2010 நிலவரம்) அவர் செல்வவரி செலுத்தவேண்டும். முப்பது இலட்சத்துக்கு மேல் உள்ள தொகையில் ஒரு விழுக்காடு வரியாக செலுத்தப்படவேண்டும். இதன்மீது உபரி வரிகள் எதுவும் செலுத்தப்படவேண்டியதில்லை.
தனிநபர்கள், ஒன்றுபட்ட இந்து குடும்ப நிறுவனங்கள் மற்றும் கம்பெனிகள் இந்த வரியைச்செலுத்த வேண்டும். பிரிவு 25 இன் கீழ் பதிவு பெற்ற நிறுவனங்கள் சொத்துவரி செலுத்த வேண்டியதில்லை.  
நிகர செல்வ மதிப்பு = மொத்த செல்வம் + செல்வத்துக்கு சமமாகக்கருதப்படுபவை-விலக்கு பெறும் செல்வம் -கடன்கள்
நிகர செல்வத்தில் சேர்க்கப்பட்டிருக்கும் சொத்துக்களை வாங்குவதற்காக பெறப்பட்டுள்ள கடன்கள் மட்டுமே கழிக்கப்படும். மதிப்பீட்டு நாளன்று உள்ள கடன்களின் மதிப்பே கணக்கில் எடுத்துக்கொள்ளப்படும்.
இந்தியக்குடிமக்கள் வெளிநாடுகளில் வைத்திருக்கும் செல்வத்தின் மதிப்பும் கணக்கில் எடுத்துக்கொள்ளப்படும். வெளிநாட்டினரைப்பொருத்த வரையில் அவர்கள் இந்தியாவில் வைத்திருக்கும் செல்வம் மட்டுமே கணக்கில் எடுத்துக்கொள்ளப்படும்.  
செல்வ வரியும் சொத்து வரியும் வேறுபட்டவை. வீடு ,கடை போன்ற அசையாச் சொத்துக்களின் மீது சொத்து வரி விதிக்கப்படுகிறது.நகை, வாகனம் போன்ற அசையும் சொத்துக்களின் மீது செல்வ வரி விதிக்கப்படுகிறது.செல்வ வரி , நடுவன் அரசுக்கு செலுத்தப்பட வேண்டும்.
# விக்கிப்பீடியா:பங்களிப்பாளர் அறிமுகம்/சஞ்சீவி சிவகுமார்

சஞ்சீவி சிவகுமார் , இலங்கை, கல்முனையைச் சேர்ந்தவர். வேளாண் துறையில் பட்டப்படிப்பு முடித்து, பல்கலைக்கழக பிரதிப் பதிவாளராகப் பணியாற்றுகின்றார். 2009 முதல் தமிழ் விக்கிப்பீடியாவுக்குப் பங்களித்து வருகிறார். காலநிலை மாற்றம், முதியோர் சுகாதாரம், மரபியல் நோய், தமிழ் பெயரிடல், தோப்புக்கரணம், சாய்தளம், இந்துக்களின் ஓவியக் கலை மரபு,
நையாண்டிப் பாடல், இலங்கையில் கல்வி, கதைப்பாடல் என்பன இவர் தொடக்கிய கட்டுரைகளில் சில. இவர் தமிழ் விக்கிப்பீடியா 2011-12 இல் நடாத்திய தமிழ் விக்கி ஊடகப் போட்டிகளில் இணைப்பாளர்களில் ஒருவராகச் செயற்பட்டார்.
# சேலம் வானூர்தி நிலையம்

**சேலம் வானூர்தி நிலையம்** - ஓமலூர் அருகே காமலாபுரத்தில் சேலம் வானூர்தி நிலையம் அமைந்துள்ளது. 165 ஏக்கர் பரப்பளவில் உள்ள விமான நிலையத்தை 565 ஏக்கர் பரப்பளவில் விரிவாக்கம் செய்ய உள்ளதாக அரசு அறிவித்துள்ளது.  
கடந்த 1993-ஆம் ஆண்டு சேலம் வானூர்தி நிலையம் தொடங்கப்பட்டது. எந்த வானூர்தி நிறுவனமும் சேவையைத் தொடங்க முன்வராததால் தொடங்கப்பட்டது முதல் விமான நிலையம் காலியாகவே கிடந்தது. ஆரம்பத்தில் என்இபிசி நிறுவனம் தனது சேவையை தொடங்கியது. ஆனால் பயணிகள் சரிவர வராததால் அந்த சேவை நிறுத்தப்பட்டது.  
இதையடுத்து உள்ளூர் தொழில் துறையினர் இந்த விமான நிலையத்திற்கு உயிரூட்டும் முயற்சிகளைத் தொடர்ந்து மேற்கொண்டு வந்தனர். கடந்த 2006-ஆம் ஆண்டு ஏர் டெக்கான் நிறுவனம் சேலம் விமான நிலையத்திலிருந்து சேவையைத் தொடங்குவதாக அறிவித்தது. ஆனால் உள்ளூர் தொழில்துறையினர் ரூ. 90 லட்சம் டெபாசிட் செய்ய வேண்டும் அல்லது 50 சதவீத அளவுக்கு விமான டிக்கெட்கள் விற்பனையாக வேண்டும் என அது உத்தரவாதம் கோரியது.  
இந்த சமயத்தில் ஏர் டெக்கான் நிறுவனம் கிங்பிஷர் நிறுவனத்துடன் இணைக்கப்பட்டது. நீண்ட காலமாக நிலவி வந்த பேச்சு வார்த்தைகளின் விளைவாக கிங்பிஷர் நிறுவனம் தனது விமான சேவையை தொடங்கியது. சேலம் விமான நிலையம் அமைக்கப்பட்டு கிட்டத்தட்ட 16 ஆண்டுகள் கழிந்த நிலையில் அங்கு சேலம் - சென்னை இடையிலான விமான சேவையை கிங்பிஷர் நிறுவனம் தொடங்கியது. சென்னை – சேலம் இடையிலான பயண நேரம் ஒரு மணி நேரம் ஆகும். சென்னையிலிருந்து இந்த விமானம் பிற்பகல் 2.50க்குக் கிளம்பி, மாலை 3.50 மணிக்கு சேலத்தை சென்றடையும். மறுமார்க்கத்தில், மாலை 4.20 மணிக்கு சேலத்திலிருந்து கிளம்பி மாலை 5.20 மணிக்கு சென்னை அடையும்.  
நிர்வாக காரணங்களால் இந்த சேவை மீண்டும் நிறுத்தப்பட்டுவிட்டது. மீண்டும் சென்னை - சேலம் விமான சேவை விரைவில் தொடங்க உள்ளது.  
தற்பொழுது கடந்த மார்ச் 25-ஆம் தேதி முதல் சென்னையிலிருந்து சேலம் மற்றும் சேலத்தில் இருந்து சென்னைக்கு தினசரி விமான சேவை உள்ளது.
# சேலம் வானூர்தி நிலையம்

## அமைப்பு

சேலம் வானூர்தி நிலையத்தில் ஓர் ஓடுபாதை உள்ளது, இது 040/220 டிகிரி நோக்குடையது, 6000 அடி நீளம் கொண்டது. இதன் 100 பை 75 மீட்டர் ஏப்ரன் 2 ஏடிஆர் விமானங்களை கையாளும் திறன் கொண்டது, அதே நேரத்தில் அதன் முனைய கட்டிடம் 100 பயணிகளை பூர்த்தி செய்ய முடியும். சேலத்தில் ஊடுருவல் வசதிகள் VHF வானொலி, PAPI மற்றும் ஒரு NDB ஆகியவை அடங்கும்.
# சேலம் வானூர்தி நிலையம்

## போக்குவரத்து

- இந்நிலையம் பெங்களூர் - சேலம் தேசிய நெடுஞ்சாலையில் அமைந்துள்ளது. தருமபுரி, கிருஷ்ணகிரி, நாமக்கல், ஈரோடு மாவட்ட மக்கள் எளிதில் பேருந்து மற்றும் கார் மூலம் சேலம் விமான நிலையத்தை அடையும் வகையில் அமைந்துள்ளது.
- 1 A310-300
# சேலம் வானூர்தி நிலையம்

## வானூர்திச் சேவைகள் மற்றும் சேரிடங்கள்

| வானூர்திச் சேவைகள் | சேரிடங்கள் |  |
| --- | --- | --- |
| இன்டிகோ | பெங்களூரூ, ஐதராபாத் |  |
| அலையன்ஸ் ஏர் | பெங்களூரூ, கொச்சி | } |
# சேலம் வானூர்தி நிலையம்

## புதிய வழிகள்

சேலம் லோக் சபா எம்.பி. எஸ். ஆர். பார்த்திபன் தலைமையிலான சேலம் வானூர்தி நிலைய ஆலோசனைக் குழு கூட்டம் 2020 ஜனவரியில் நடைபெற்றது, இதில் வானூர்தி நிலையத்திலிருந்து புதிய விமான சேவைகள் விரைவில் தொடங்கப்படும். பின்வரும் வழித்தடங்களில் வானூர்தி நிலையத்திலிருந்து சேவைகள் விரைவில் தொடங்கப்படும் என்று எம்.பி. கூறினார்:  
- பெங்களூரு முதல் புதுச்சேரி வரை சேலம் வழியாக
- திருப்பதி வழியாக சேலம் முதல் ஹைதராபாத்
- சேலம் முதல் ஷிர்டி வரை சென்னை வழியாக
- சேலம் முதல் கோவா வரை மங்களூரு வழியாக  
கொச்சி, கோயம்புத்தூர், மதுரை போன்ற உள்நாட்டு இடங்களுக்கு வானூர்திகளை இயக்க மக்களிடமிருந்து தொடர்ந்து கோரிக்கை உள்ளது, இது செலவு குறைந்ததாக இருக்கும், மேலும் துபாய், அபுதாபி, கோலாலம்பூர், சிங்கப்பூர் போன்ற பன்னாட்டு இடங்களுக்கு வானூர்திகளை இயக்க வேண்டும். மேலே இடங்கள்.  
சமீபத்திய வானூர்தி நிலைய ஆலோசனைக் குழு கூட்டம் 2020 ஆகஸ்ட் மாதம் சேலம் வானூர்தி நிலையத்தில் நடைபெற்றது, சேலம் வானூர்தி நிலையத்திலிருந்து புதிய சேவைகளைத் தொடங்க இண்டிகோ வானூர்தி நிறுவனங்களுடன் பேச்சுவார்த்தை நடந்து வருவதாகக் கூறினார்.
# சேலம் வானூர்தி நிலையம்

## இணைப்பு

மத்திய பேருந்து முனையத்திலிருந்து 19 கி.மீ. (12&nbsp;mi) பற்றி வானூர்தி நிலையம் NH 44 இல் அமைந்துள்ளது. நகர பேருந்து நிலையம் மற்றும் மத்திய பேருந்து நிலையம், ஓமலூர் வழியாக அடிக்கடி பேருந்து சேவைகள் கிடைக்கின்றன. வானூர்தி நிலையம் ரயில் நிலையத்திலிருந்து 17 கி.மீ கருப்பூர். கேப் சேவைகள், கால் டாக்ஸிகள் மற்றும் ஆட்டோ ரிக்ஷாக்கள் வானூர்தி நிலையத்திற்கு 24 மணிநேர பயண சேவைகளை வழங்குகின்றன.]
# சேலம் வானூர்தி நிலையம்

## வானூர்தி பயிற்சி மற்றும் மாலுமி பயிற்சி மையங்கள்

சேலம் வானூர்தி நிலையத்தில் நிலவும் சிறந்த நிலைமைகள் வானூர்தி பயிற்சிக்கு மிகவும் பொருத்தமானவை. சேலம் வானூர்தி நிலையம் இப்போது தென்னிந்தியாவில் வானூர்தி பயிற்சி மற்றும் பைலட் பயிற்சி மையங்களை நிறுவுவதற்கான முக்கிய இடமாகும். இங்கு கிடைக்கும் நவீன உள்கட்டமைப்பின் அடிப்படையில், இது ஒரு சிறந்த பயிற்சி வானூர்தி நிலையம் மற்றும் ஆர்வமுள்ள மாலுமிகளுக்கான தளமாகும். சேலத்தை மையமாகக் கொண்ட புகழ்பெற்ற ஏர் சார்ட்டர் ஆபரேட்டர் (சேலம் ஏர்) பைலட் பயிற்சி சேவைகளைத் தொடங்கியுள்ளது. சேலம் வானூர்தி சேவை மற்றும் சேலம் பறக்கும் கிளப் ஆகியவை சேலம் வானூர்தி நிலையத்திலிருந்து இயங்குகின்றன. இது ஏற்கனவே சேலத்தை மையமாகக் கொண்ட இரண்டு பறக்கும் பள்ளிகளுக்கு சொந்தமானது.
# சேலம் வானூர்தி நிலையம்

## வானூர்தி நிலைய விரிவாக்கம்

போயிங் 737,777,787 போன்ற பெரிய வானூர்திகளைக் கையாள சேலம் வானூர்தி நிலையத்தின் ஓடுபாதையை விரிவுபடுத்துவதற்காக, அருகிலுள்ள கிராமங்களான சிக்கனம்பட்டி, தும்பிபாடி, பொட்டியாபுரம் மற்றும் கமலாபுரம் ஆகிய நாடுகளிலிருந்து கூடுதலாக 570 ஏக்கர் நிலத்தை கையகப்படுத்தி சேலம் வானூர்தி நிலையத்தை விரிவுபடுத்துவதற்கான உத்தரவுகளை தமிழக அரசு வெளியிட்டுள்ளது. மற்றும் ஏர்பஸ் A320, A350 கள். தற்போதுள்ள ஓடுபாதை 6000 அடி (1806 மீட்டர்) நீளம் கொண்டது, இது ஏடிஆர் வானூர்திகளை மட்டுமே கையாள முடியும்.  
"வானூர்தி நிலையத்தை விரிவுபடுத்துவதற்கு சிவில் வானூர்தி போக்குவரத்து அமைச்சகத்திற்கு 570 ஏக்கர் கூடுதலாக தேவைப்பட்டது. அந்த கூடுதல் 570 ஏக்கர் நிலங்களை நாங்கள் பெற்றால், மற்ற போயிங் விமானங்களுக்கு இடமளிக்க 8,000 அடி (2438 மீட்டர்) வரை ஓடுபாதைகள் அமைக்க முடியும்" என்று சேலம் வானூர்தி நிலைய அதிகாரி ஒருவர் தெரிவித்தார். .  
100 ஏக்கரில் ஒரு கிடங்கு மற்றும் வானூர்திகளை பராமரிக்க ஒரு ஹேங்கர் அமைக்கப்படும் என்றார்.  
புதிதாக முன்மொழியப்பட்ட விரிவாக்கம் உதான் திட்டத்தின் கீழ் வருகிறது, இது இந்தியா முழுவதும் மத்திய மற்றும் மாநில அரசாங்கங்கள் கூட்டாக நிதியளிக்கும் ஒரு முயற்சியாகும், இது 'பொதுவான குடிமகனை பறக்க விட வேண்டும்'.  
இந்த விரிவாக்கம் முக்கியமாக டெல்லி, மும்பை போன்ற முக்கிய இடங்களுக்கு பெரிய வானூர்திகளை இயக்குவதற்கும், பெங்களூரு, சென்னையிலிருந்து விமானங்களை இரவு பார்க்கிங் வசதி செய்வதற்கும் பார்க்கப்படுகிறது.
# சேலம் வானூர்தி நிலையம்

## எதிர்ப்புகள்

2010 ஆம் ஆண்டு முதல் அப்போதைய மாநில அரசு நிலங்களை கையகப்படுத்தத் தொடங்கியதில் இருந்து சேலம் வானூர்தி நிலையத்தை விரிவுபடுத்துவதற்கான போராட்டங்கள் நடந்து வருகின்றன. கிராமவாசிகள் கணக்கெடுப்பை வலுக்கட்டாயமாக நிறுத்தி, அதிகாரிகளின் குழுவைக் கூட பிணைக் கைதிகளாக வைத்திருந்தனர்.  
27 ஏப்ரல் 2018 அன்று, நகரத்தில் வானூர்தி நிலைய விரிவாக்கத்திற்காக நிலம் கையகப்படுத்தப்படுவதை எதிர்த்து நூற்றுக்கணக்கான உழவர்களும் அவர்களது குடும்ப உறுப்பினர்களும் சேலம் ஆட்சேர்ப்புக்கு முற்றுகையிட்டனர். போராட்டத்திற்கு முதன்மையான காரணம் நிலம் மற்றும் வாழ்வாதாரங்களை பாதுகாப்பதாகும். வானூர்தி நிலையத்தின் உத்தேச விரிவாக்கத்திற்கு 567 ஏக்கர் நிலம் தேவைப்படுகிறது. ஆரம்ப வானூர்தி நிலையத்திற்கான நிலம் 1989 இல் இப்போது எதிர்ப்பு தெரிவிப்பவர்களின் பெற்றோர் மற்றும் தாத்தா பாட்டிகளிடமிருந்து கையகப்படுத்தப்பட்டது. சேலம் மாவட்ட நிர்வாகம் விரிவாக்கத்திற்கான நிலங்களை கையகப்படுத்த முறைகளைத் தொடங்கியபோது, உழவர்களும் குடியிருப்பாளர்களும் கடுமையாக எதிர்த்தனர். இழப்பீடு வழங்குவதில் பெரும் தொகை உறுதி செய்யப்பட்டிருந்தாலும், நிலம் கையகப்படுத்தும் நடவடிக்கையை கைவிடுமாறு மாவட்ட நிர்வாகத்தையும், முதல்வர் எடப்பாடி கே பழனிசாமியையும் அவர்கள் கேட்டுக்கொண்டனர்.  
வானூர்தி நிலைய விரிவாக்கத்திற்கு எதிர்ப்புத் தெரிவித்ததற்காக ஜூன் 2018 இல் பியூஷ் மனுஷ், மன்சூர் அலிகான் உள்ளிட்ட ஆர்வலர்கள் தளை செய்யப்பட்டனர்.
# சேலம் வானூர்தி நிலையம்

## புதிய வானூர்தி நிலையம்

சேலம் வானூர்தி நிலையப் பகுதியைச் சுற்றியுள்ள ஆர்ப்பாட்டக்காரர்கள் நகரின் மற்றொரு இடத்தில் புதிய வானூர்தி நிலையத்தைக் கோருகின்றனர். உழவர்களின் இந்த ஆர்ப்பாட்டத்திற்கு முக்கிய காரணம், நகர மையத்திலிருந்து வெகு தொலைவில் உள்ள 570 ஏக்கர் வளமான நிலங்களை கையகப்படுத்துவதன் மூலம் அவர்களின் வாழ்வாதாரத்தை கெடுப்பதாகும், இது 10 முதல் 15 வரை கிடைக்கக்கூடிய மற்றும் மிக எளிதாக அணுகக்கூடிய ஆயிரக்கணக்கான ஏக்கர் நிலங்களை பயன்படுத்துவதற்கு பதிலாக நகர மையத்திலிருந்து கிலோமீட்டர் தொலைவில். இதுபோன்ற இரண்டு பகுதிகள் இந்திய உருக்கு ஆணையம் இன் எஃகு ஆலை பகுதி மற்றும் **தமிழ் நாடு வெள்ளைக்கல் நிறுவனம்** இன் மாக்னசைட் சுரங்க பகுதி.  
- சேலம் இரும்பு ஆலையில் மொத்தம் 4000 ஏக்கர் நிலம் உள்ளது, அதில் 2500 ஏக்கர் நிலம் பயன்பாட்டில் இல்லை. இந்த பகுதியை நகர மையத்திலிருந்து எளிதாக அணுகலாம்.
- ஜாகிரம்மபாளையம், வெள்ளக்கல்பட்டி, தத்யங்கர்பட்டி, செங்காராடு, செட்டிச்சாவடி மற்றும் குரும்பப்பட்டி கிராமங்களில் 17 கி.மீ. 2 (4200 ஏக்கர்) நிலப்பரப்பைக் கொண்ட **தமிழ் நாடு வெள்ளைக்கல் நிறுவனம்** (தன்மாக்) சுரங்க நடவடிக்கைகளுக்குப் பயன்படுத்தப்பட்ட நிறுவனம் நீண்ட காலமாக பயன்படுத்தப்படாமல் நிறுத்தப்பட்ட பின்னர் புதிதாக முன்மொழியப்பட்ட **பேருந்து துறைமுகத்திற்கு** அருகில் உள்ள சுரங்க. இந்த பகுதி மிகவும் சாத்தியமானதாக இருக்கும், ஏனெனில் பரந்த பகுதி நிலம் கிடைப்பதால் மேலும் விரிவாக்கத்திற்கு பயன்படுத்தப்படலாம்.  
தற்போதைய வானூர்தி நிலையத்துக்காகவும் நிலம் கையகப்படுத்தப்பட்டாலும், அதன் ஓடுபாதையை உடைக்க வேண்டும், புதிய ஓடுபாதை கட்டப்பட வேண்டும் என்று இந்திய வானூர்தி நிலைய ஆணையம் ஏற்கனவே கூறியுள்ளது, இது ஒரு புதிய வானூர்தி நிலையத்தை உருவாக்குவதற்கு கிட்டத்தட்ட செலவாகும். உழவர்களும் ஆர்ப்பாட்டக்காரர்களும் தற்போதைய வானூர்தி நிலையத்தை விரிவுபடுத்துவதை எதிர்ப்பதற்கும், கையகப்படுத்துவதை நிறுத்தி வானூர்தி நிலையத்தின் இருப்பிடத்தை மாற்றுமாறு அதிகாரிகளை கேட்டுக்கொள்வதற்கும் இதுவே காரணம்.
# ஈ (எழுத்து)

**ஈ** தமிழ் மொழியின் எழுத்துகளில் ஒன்று. தமிழ் நெடுங்கணக்கில் நான்காவதாக வைக்கப்பட்டுள்ள எழுத்தும் இதுவே. இது மொழியின் ஒரு ஒலியையும் அவ்வொலியைக் குறிக்கும் வரிவடிவத்தையும் குறிக்கக்கூடும். இவ்வெழுத்தை "ஈகாரம்" என்பர். எனினும் பொதுப் பேச்சு வழக்கிலும், பிள்ளைகளுக்கு எழுத்துக் கற்பிக்கும்போதும் இவ்வெழுத்தை "ஈயன்னா" என்பது வழக்கம்.
# ஈ (எழுத்து)

## "ஈ" யின் வகைப்பாடு

தமிழ் எழுத்துகளின் உள்ள உயிரெழுத்து, மெய்யெழுத்து என்னும் இரண்டு வகைகளில் **ஈ** உயிரெழுத்து வகையைச் சேர்ந்தது. ஒலிக்கும் கால அளவின் அடிப்படையில் இது நெட்டெழுத்து எனப்படுகின்றது. நெட்டெழுத்துகள் இரண்டு மாத்திரை அளவு ஒலிக்கும் தன்மை வாய்ந்தன. இதனால் இவ்வெழுத்தும் இரண்டு மாத்திரை அளவுடனேயே ஒலிக்கும்
# ஈ (எழுத்து)

## "ஈ" என்ற சொல்

தமிழ் எழுத்துகளில் ஆ, ஈ, கா, கை, கோ, தா, தீ, தை, நீ, பா, பீ, பூ, பை, போ, மா, மை, வா, வை ஆகிய எழுத்துகள் தனித்து நின்று ஒரு சொல்லாக அமைகின்றன. இவற்றுள் **ஈ**யும் ஒன்றாகும். **ஈ** என்ற சொல் ஈ எனப்படும் பூச்சியைக் குறிக்கின்றது.
# ஈ (எழுத்து)

## இனவெழுத்து

எழுத்து ஒலியின் பிறப்பிடம் (இடம்), முயற்சி என்பவற்றின் அடிப்படையில் உயிரெழுத்துகளை இனங்களாகப் பிரிப்பதுண்டு. அது போலவே பொருள், வடிவு என்பவற்றாலும் இனங்கள் பிரிக்கப்படுகின்றன.  
- இடம், முயற்சி என்பவற்றின் அடிப்படையில் பிரிக்கும்போது **ஈ**, **இ** க்கு இன எழுத்தாக அமையும்.
- இங்கு, ஈங்கு போன்ற சொற்களில் இகாரத்துக்குப் பதிலாக ஈகாரம் இடம்பெற்றாலும் பொருள் மாற்றம் இல்லாதிருப்பதைக் காணலாம். இதனால் **ஈ**, **இ** க்குப் பொருள் அடிப்படையில் இன எழுத்து ஆகிறது.
# ஈ (எழுத்து)

## சொல்லில் ஈகாரம் வரும் இடங்கள்

தனி **ஈ** சொற்களில் முதல் எழுத்தாக வரும். க், ச், த், ந், ப், ம், வ் ஆகிய மெய்யெழுத்துகளுடன் சேர்ந்தும் **ஈ** சொற்களுக்கு முதலாக வரும் என்கின்றன தொல்காப்பியம், நன்னூல் ஆகிய நூல்கள். இதிலிருந்து மேல் விலங்கு சூழி பெற்ற ஙீ, ஞீ, டீ, ணீ, யீ, ரீ, லீ, ழீ, ளீ றீ, ஆகிய எழுத்துகள் சொற்களுக்கு முதலாக வருவது மரபல்ல என்பது தெளிவு. எனினும் தற்காலத்தில், பிற மொழிச் சொற்களையோ பெயர்களையோ தமிழில் எழுதுவோர் சிலர் டீ, ரீ, லீ போன்ற எழுத்துக்களும் சொல் முதலாக வரும்படி எழுதுகிறார்கள். *டீச்சர்*, *ரீட்டா*, *லீவு* போன்ற சொற்களை இவற்றுக்கு எடுத்துக்காட்டாகக் கொள்ளலாம். ஈகாரம் தனித்தும் மெய்களுடன் சேர்ந்தும் சொற்களுக்கு இறுதியில் வரும்.
# ஈ (எழுத்து)

## "ஈ" யும் மெய்யெழுத்துகளும்

**ஈ** யுடன் மெய்யெழுத்துகள் சேர்ந்து ஈகார உயிர் மெய்யெழுத்துகள் உருவாகின்றன. மெய்யெழுத்துகள் முதலெழுத்துகளாக இருப்பினும் வரிவடிவங்களில் எழுதும்போது மூல வரிவடிவங்கள் அகரத்தோடு கூடிய மெய்யெழுத்துகளையே குறிக்கின்றன.. இதனால், ஆகார உயிர் மெய்களை வரிவடிவில் குறிக்கும்போதும் அகரமேறிய உயிர்மெய் எழுத்துடனேயே ஈகாரத்தைக் குறிக்கும் மேல் விலங்கு சுழியுடன் கூடிய "விசிறி" குறியீட்டையும் சேர்த்து எழுதுவது மரபாக உள்ளது.  
18 மெய்யெழுத்துகளோடும் ஈகாரம் சேரும்போது உருவாகும் உயிர்மெய் எழுத்துகளையும் அவற்றின் பெயர்களையும் கீழேயுள்ள அட்டவணை காட்டுகின்றது.  
| வரிவடிவம் | பெயர் | வரிவடிவம் | பெயர் |  |  |
| --- | --- | --- | --- | --- | --- |
| க் | இக்கன்னா | க் + ஈ | கீ | கீயன்னா |  |
| ங் | இங்ஙன்னா | ங் + ஈ | ஙீ | ஙீயன்னா |  |
| ச் | இச்சன்னா | ச் + ஈ | சீ | சீயன்னா |  |
| ஞ் | இஞ்ஞன்னா | ஞ் + ஈ | ஞீ | ஞீயன்னா |  |
| ட் | இட்டன்னா | ட் + ஈ | டீ | டீயன்னா |  |
| ண் | இண்ணன்னா | ண் + ஈ | ணீ | ணீயன்னா |  |
| த் | இத்தன்னா | த் + ஈ | தீ | தீயன்னா |  |
| ந் | இந்தன்னா | ந் + ஈ | நீ | நீயன்னா |  |
| ப் | இப்பன்னா | ப் + ஈ | பீ | பீயன்னா |  |
| ம் | இம்மன்னா | ம் + ஈ | மீ | மீயன்னா |  |
| ய் | இய்யன்னா | ய் + ஈ | யீ | யீயன்னா |  |
| ர் | இர்ரன்னா | ர் + ஈ | ரீ | ரீயன்னா |  |
| ல் | இல்லன்னா | ல் + ஈ | லீ | லீயன்னா |  |
| வ் | இவ்வன்னா | வ் + ஈ | வீ | வீயன்னா |  |
| ழ் | இழ்ழன்னா | ழ் + ஈ | ழீ | ழீயன்னா |  |
| ள் | இள்ளன்னா | ள் + ஈ | ளீ | ளீயன்னா |  |
| ற் | இற்றன்னா | ற் + ஈ | றீ | றீயன்னா |  |
| ன் | இன்னன்னா | ன் + ஈ | னீ | னீயன்னா | } |
# ஈ (எழுத்து)

## வரிவடிவம்

தமிழில் ஈகார ஒலியைக் குறிக்கும் வரிவடிவம் இப்போதுள்ளவாறே எப்போதும் இருந்ததில்லை. ஏறத்தாழ கி.மு. மூன்றாம் நூற்றாண்டில் இருந்து பல்வேறு காலகட்டங்களிலும் தமிழில் ஈகாரத்தைக் குறிக்கப் பயன்பட்ட வரிவடிவங்கள் பற்றிய தகவல்கள் அவ்வக்காலத்துக் கல்வெட்டுகள் மூலம் தெரியவந்துள்ளன. சில காலங்களில் வெவ்வேறு இடங்களில் வெவ்வேறு வரிவடிவங்கள் பயன்பட்டதற்கான சான்றுகளும் உண்டு. கி.மு. மூன்றாம் நூற்றாண்டுக்குப் பின்னர்த் தமிழை எழுதுவதற்குத் தமிழ்ப் பிராமி, வட்டெழுத்து, தமிழ் எழுத்து ஆகிய எழுத்துகள் பயன்பட்டுள்ளன.  
ஈகாரம் பல்வேறு மொழிகளிலும் பொதுவாக உள்ள ஓர் ஒலி. தென்னிந்திய மொழிகளிலும் சில அயல் மொழிகளிலும் ஈகாரத்தின் வரிவடிவம் எவ்வாறு உள்ளது என்பதைக் கீழுள்ள படம் காட்டுகிறது. பிராமி இந்திய மொழிகள் பலவற்றின் எழுத்து முறைகளுக்கு அடிப்படை என்னும் கருத்து உள்ளதாலும், பல தென்னிந்திய மொழிகளினதும், [[சிங்களம்}} முதலிய அயல்நாட்டு மொழிகளினதும் வரிவடிவங்கள் கிரந்தத்தை அடிப்படையாகக் கொண்டவையாகவும் இருப்பதால் பிராமி, கிரந்தம் ஆகியவற்றின் ஈகாரத்துக்கான வரிவடிவங்கள் ஒப்பீட்டுக்காகத் தரப்பட்டுள்ளன.
# ஈ (எழுத்து)

## பிரெய்லியில் ஈகாரம்

கண்பார்வையற்றோர் படிப்பதற்கு உதவும் பிரெய்லி முறைப்படி தமிழ் எழுத்துகளை எழுதுவதற்கும் முறைகள் வகுக்கப்பட்டுள்ளன. இந்திய மொழிகளுக்கென உருவாக்கப்பட்டுள்ள "பாரதி பிரெய்லி" தமிழ் எழுத்துகளையும் உள்ளடக்கியுள்ளது. ஆறுபுள்ளி முறையைப் பின்பற்றி அமைக்கப்பட்டுள்ள இம்முறையில் ஓர் எழுத்துக்கான இடம் ஒரு வரிசையில் இரண்டிரண்டாக மூன்று வரிசையில் ஆறு புள்ளிக்கான இடங்கள் உள்ளன. இதில் இரண்டாவது வரிசையில் வலப்பக்கப் புள்ளியும், மூன்றாவது வரிசையில் இடப்பக்கப் புள்ளியும் புடைத்து இருப்பின் அது **ஈ** யைக் குறிக்கும். இதை அருகில் உள்ள படம் காட்டுகிறது.
# ஆஃகன்

**ஆஃகன்** அல்லது **ஆஹன்** (*Aachen*) ஜெர்மனியின் நகரங்களுள் ஒன்று. இது பிரெஞ்சு மொழியில் ஐக்ஸ்-லா-ஷாப்பெல் (*Aix-la-Chapelle*) என்றும் அழைக்கப்படுகிறது. இது ஜெர்மனியின் வடக்கு ரைன்-வெஸ்ட்ஃபாலியா மாநிலத்தில் அமைந்துள்ளது. பல நூற்றாண்டுகளாக இது, சுற்றுலாப்பயணிகள் வந்து செல்லும் நீரூற்று நகரமாக இயங்கிவந்துள்ளது. ஜெர்மனியின் நகரங்களுள் மேற்கு எல்லையின் மிக அருகே அமைந்துள்ள நகரமிது. பெல்ஜியம் மற்றும் நெதர்லாந்து நாடுகளின் எல்லைகளுக்கு மிக அருகில் அமைந்துள்ளது. ஜெர்மனியின் புகழ்பெற்ற ஆர். டபிள்யூ. டி. ஹெச். ஆஃகன் பல்கலைக்கழகம் இந்நகரில் அமைந்துள்ளது.
# மாஸ்ட்ரிக்ட்

**மாசுட்ரிக்ட்** அல்லது **மாஸ்ட்ரிக்ட்** (*Maastricht*) நெதர்லாந்தில் உள்ள ஒரு நகரம். நெதர்லாந்தின் லிம்பர்க் மாநிலத்தின் தலைநகரான இது, நாட்டின் தென்பகுதியில் அமைந்துள்ளது. இந்நகரம் நெதர்லாந்தின் மிகப்பழமையான நகரங்களுள் ஒன்று. ரோமக் குடியரசின் காலத்திலேயே இங்கு மக்கள் குடியேற்றம் ஆரம்பமாகிவிட்டது. மியூசே ஆற்றின் மீது அமைந்துள்ள இந்நகரம் சுற்றுலாப் பயணிகளிடையே பிரபலமாக உள்ளது.